wickkiey/tamil-wikipedia-markdown huggingface dataset:
# எட்வார்டு லூரே


**எட்வார்டு லூரே** (*Edward Loure*) ஒரு தான்சானிய பழங்குடியைச் சேர்ந்த ஒரு செயற்பாட்டாளராவார். மாசாய் இனக்குழு மக்களில் லூரேவும் ஒரு உறுப்பினராவார். வணிக சுற்றுலாவால் அச்சுறுத்தப்பட்ட மாசாயின மக்களின் பாரம்பரிய வாழ்க்கை முறையை பாதுகாக்கும் முயற்சிகளுக்காக எட்வார்டு லூரேவுக்கு 2016 ஆம் ஆண்டு ஏப்ரல் மாதம் 18 ஆம் தேதி கோல்டுமேன் சுற்றுச்சூழல் விருது வழங்கப்பட்டது.  

கடந்த இருபதாண்டு காலத்தில் லூரேவின் முன்னெடுப்பால் 75 சமுகத்தினருடை 500,000 எக்டேர் நிலம் பாதுகாக்கப்பட்டது.
# மரிலின் பாப்டிஸ்ட்டு


**மரிலின் பாப்டிஸ்ட்டு** (*Marilyn Baptiste*) கனடாவின் பிரித்தானிய கொலம்பியாவில் உள்ள ஜெனி குவெட்டின் முதல் தேசத்தின் முன்னாள் தலைவர் ஆவார்.  

தங்கம் மற்றும் செப்பு சுரங்கங்களை வெட்டும் திட்டத்தினால் அழிய இருந்த டெஸ்டான் பினி என்ற மீன்களுக்கான ஏரியைக் காப்பாற்றுவதற்கான இயக்கத்தில் இவர் போராடியதற்காக 2011 ஆம் ஆண்டில் இவருக்கு யூகின் ரோகர்சு விருது வழங்கப்பட்டது. மேலும் இதே காரணத்திற்காக இவருக்கு 2015 ஆம் ஆண்டிற்கான கோல்டுமேன் சுற்றுச்சூழல் விருதும் வழங்கப்பட்டது.
# மாகோமா லேகலகலா


**மாகோமா லேகலகலா** (*MakomaLekalakala*) ஒரு தென்னாப்பிரிக்க சுற்றுச்சூழல் செயற்பாட்டாளராவார். எர்த் லைஃப் ஆப்பிரிக்கா என்ற சுற்றுச்சூழல் மற்றும் அணு ஆற்றல் எதிர்ப்பு நிறுவனத்திற்கான ஜோகன்னஸ்பர்க் கிளையின் இயக்குநராக உள்ளார்.  

இலிசு மெக்டெய்டுடன் சேர்ந்து, 2017 ஆம் ஆண்டில் உருசிய தென்னாப்பிரிக்க அணுசக்தி ஒப்பந்தத்தை நிறுத்த நீதிமன்றங்களைப் பயன்படுத்தியதற்காக ஆப்பிரிக்க பிராந்தியத்திற்கான 2018 ஆம் ஆண்டிற்கான கோல்டுமேன் சுற்றுச்சூழல் விருது இவருக்கு வழங்கப்பட்டது. 2018 ஆம் ஆண்டில் மெக்டெய்ட் மற்றும் லேகலகலா ஆகியோர் தென்னாப்பிரிக்காவின் தேசிய அணுசக்தித் திட்டத்தைத் தடுத்து நிறுத்துவதற்கான ஒரு முக்கியமான நீதிமன்ற வழக்கை வென்றதற்காக நிக் ஸ்டீல் நினைவு விருதையும் பெற்றனர்.
# இதழாய்வியல்

**இதழாய்வியல்** (*Journalology*) என்பது **(வெளியீட்டு அறிவியல்** என்றும் அழைக்கப்படுகிறது) என்பது கல்வி வெளியீட்டுச் செயல்முறையின் அனைத்து அம்சங்களையும் சார்ந்த அறிவார்ந்த முறையாகும். கல்வி/ஆராய்ச்சி வெளியீட்டில் சான்றுகள் சார்ந்த நடைமுறைகளைச் செயல்படுத்துவதன் மூலம் புலமைமிகு ஆராய்ச்சியின் தரத்தை மேம்படுத்த இந்தத் துறை முயல்கிறது. "ஜர்னலாஜி (இதழாய்வியல்)" என்ற வார்த்தையை *பி.எம்.ஜே.யின்* முன்னாள் தலைமை தொகுப்பாசிரியர் ஸ்டீபன் லாக் உருவாக்கியுள்ளார். இல்னோய் சிகாகோவில் 1989இல் நடைபெற்ற முதல் சகமதிப்பாய்வு கருத்தரங்கில், இதழாய்வியல் ஒரு தனித்துவமான துறையாக நிறுவப்பட்டதில் ஒரு முக்கிய தருணமாகக் கருதப்படுகிறது. அறிவியலில், குறிப்பாக மருந்தியக்கச் சோதனைகளில், முன் பதிவு செய்வதற்கு முன்வருவதில் பத்திரிகைத் துறை செல்வாக்கு செலுத்தியது. மருத்துவ சோதனை பதிவு இப்போது பெரும்பாலான நாடுகளில் எதிர்பார்க்கப்படுகிறது. சக மதிப்பாய்வு செயல்முறையைச் சீர்திருத்த ஆராய்ச்சியாளர்களும் பணியாற்றுகிறார்கள்.  

## வரலாறு
ஆரம்பகால அறிவியல் ஆய்விதழ்கள் பதினேழாம் நூற்றாண்டில் நிறுவப்பட்டன. பெரும்பாலான ஆரம்ப ஆய்விதழ்கள் சக மதிப்பாய்வைப் பயன்படுத்தினாலும், இரண்டாம் உலகப் போருக்குப் பிறகு மருத்துவ ஆய்விதழ்களில் சக மதிப்பாய்வு பொதுவான நடைமுறையாக மாறவில்லை. அறிவார்ந்த வெளியீட்டுச் செயல்முறை (சக மதிப்பாய்வு உட்பட) அறிவியல் வழிமுறைகளால் எழவில்லை. மேலும் நம்பகத்தன்மை (நிலைத்தன்மை மற்றும் நம்பகத்தன்மை), சீரான தரநிலைகள் இல்லாமை, மற்றும் செல்லுபடியாகும் தன்மை (நன்கு நிறுவப்பட்ட, செயல்திறன் மிக்கது) போன்ற சிக்கல்களால் அவதிப்படுகிறது. ஆராய்ச்சி வெளியீட்டு நடைமுறையைச் சீர்திருத்துவதற்கான முயற்சிகள் இருபதாம் நூற்றாண்டின் பிற்பகுதியில் கவனத்தினைப் பெறத் தொடங்கின. இதழியல் துறை 1989-இல் முறையாக நிறுவப்பட்டது.
# தலைமை தொகுப்பாசிரியர்

ஒரு ஆய்விதழின் **தலைமை தொகுப்பாசிரியர் (Editor-in-chief)** என்பவர் **முன்னணி** **தொகுப்பாசிரியர்** மற்றும் **தலைமை பதிப்பாசிரியர்** எனவும் அழைக்கப்படுகிறார். ஆய்விதழின் நடவடிக்கைகள் மற்றும் கொள்கைகளை இறுதி செய்யும் பொறுப்பும் இதழில் தலையங்கத்தினை வெளியிடும் பொறுப்பும் தலைமை தொகுப்பாசிரியரின் பொறுப்பாகும்.  

ஒரு ஆய்விதழ் வெளியீட்டின் மிக உயர்ந்த பதவியில் உள்ள பொறுப்பாசிரியர், **தொகுப்பாசிரியர், நிர்வாக தொகுப்பாசிரியர்** அல்லது செயல்பாட்டுத் தொகுப்பாசிரியர் என்றும் அழைக்கப்படுகிறார். ஆனால் வேறொருவர் தலைமை ஆசிரியராக இருக்கும்போது இந்த தலைப்புகள் நடைபெறும் இடத்தில், தலைமை ஆசிரியர் மற்றவர்களை விட அதிகமாக இருக்கிறார்.  

## விளக்கம்
தலைமை பதிப்பாசிரியர் பதிப்பு நிறுவனத்தின் அனைத்து துறைகளுக்கும் தலைமை தாங்குகிறார். பணியாளர்களுக்கு பணிகளை ஒதுக்கி ஒப்படைப்பதற்கும் அவற்றை நிர்வகிப்பதற்கும் பொறுப்புடையவராகிறார். தலைமை தொகுப்பாசிரியர் என்ற சொல் பெரும்பாலும் நாளிதழ்கள், இதழ்கள், ஆண்டு புத்தகங்கள் மற்றும் தொலைக்காட்சி செய்தி நிகழ்ச்சிகளில் பயன்படுத்தப்படுகிறது. தலைமை தொகுப்பாசிரியர் பொதுவாக வெளியீட்டாளர் அல்லது உரிமையாளர் மற்றும் செய்தி ஊழியர்களுக்கிடையேயான இணைப்பு பாலமாக உள்ளார்.  

ஆய்வு இதழுக்குச் சமர்ப்பிக்கப்பட்ட கட்டுரையின் கையெழுத்துப் பிரதியினை பரிசீலித்து வெளியிடப்படுமா என்பது குறித்து இறுதி முடிவைத் தலைமை தொகுப்பாசிரியர் எடுக்கின்றார். இதற்காக இவர், பெறப்படும் ஆய்வுக் கட்டுரைகளைத் தொடர்புடைய துறையில் நிபுணத்துவத்தின் அடிப்படையில் தேர்ந்தெடுக்கப்பட்ட விமர்சகர்களிடமிருந்து உள்ளீட்டைக் கோரிய பின்னர் தலைமை ஆசிரியர் இந்த முடிவை எடுக்கிறார். பெரிய பத்திரிகைகளுக்கு, சமர்ப்பிக்கப்பட்ட கையெழுத்துப் பிரதிகளில் ஒரு பகுதியினருக்கு ஒவ்வொருவருக்கும் பொறுப்பு இருக்கும் பல இணை ஆசிரியர்களில் ஒருவரின் பரிந்துரையின் பேரில் இந்த முடிவு பெரும்பாலும் எடுக்கப்படுகிறது.  

தலைமை தொகுப்பாசிரியர்களின் பொதுவான பொறுப்புகள் பின்வருமாறு:  

- பத்திரிகை உள்ளடக்க நோக்கத்தினை உறுதி செய்வது
- உண்மைச் சரிபார்ப்பு, எழுத்துப்பிழை, இலக்கணம், எழுதும் நடை, பக்க வடிவமைப்பு மற்றும் புகைப்படங்கள்
- சார்பெழுத்தாளரால் எழுதப்பட்ட, வேறு இடங்களில் வெளியிடப்பட்ட அல்லது முக்கியத்துவம் இல்லாததாகத் தோன்றும் எழுத்தை நிராகரித்தல்
- உள்ளடக்கத்தை மதிப்பீடு செய்தல் மற்றும் திருத்துதல்
- தலையங்க பங்களிப்பு
- ஊழியர்களை ஊக்குவித்தல் மற்றும் மேம்படுத்துவது
- இறுதி வரைவை உறுதி செய்வது
- வாசகர்களின் புகார்களைக் கையாளுதல் மற்றும் வெளியீட்டிற்குப் பிறகு ஏற்படும் சிக்கல்களுக்குப் பொறுப்பேற்பது
- புத்தகங்கள் மற்றும் பத்திரிகைகளில் மேற்கோள்களைக் குறுக்கு சரிபார்ப்பு மற்றும் குறிப்புகளை ஆராய்தல்
- வெளியீட்டின் வணிக முன்னேற்றுவதற்கான வேலை
- தொடர்புடையவர்களை பணியமர்த்தல் மற்றும் பணிநீக்கம் செய்தல்.
# மைண்ட் சா


**மைண்ட் சா** (*Myint Zaw*) ஒரு பர்மியப் பத்திரிகையாளர் மற்றும் சுற்றுச்சூழல் செயற்பாட்டாளராவார்.  

மியான்மரின் நீளமான நதியாக கருதப்படும் ஐராவதி நதியில் கட்டுவதற்காக திட்டமிடப்பட்ட மைட்சோன் அணையினால் ஏற்படும் சுற்றுச்சூழல் மற்றும் சமூக தாக்கங்களை முன்வைத்ததற்காக ஆசியாவிற்கான 2015 ஆம் ஆண்டிற்கான கோல்டுமேன் சுற்றுச்சூழல் விருது இவருக்கு வழங்கப்பட்டது.  

இந்நீர்மின் திட்டத்தால் மில்லியன் கணக்கான மக்களுக்கு பாதிப்பும் 18,000 மக்கள் இடம்பெயரவும் கூடிய அபாயம் இருந்தது. 2010 ஆம் ஆண்டு மைண்ட் சாவும் சேர்ந்து ஐராவதி ஆற்றின் ஓர் வரைபடம் என்ற படத் தொகுப்பை வெளியிட்டனர். மேலும் ஐராவதி நதியின் புகைப்படங்கள் பலவற்றை சேகரித்து பல கண்காட்சிகளையும் ஏற்பாடு செய்தனர்.  

அரசாங்கத்தின் கடுமையான ஆய்வுகள் மற்றும் மின்னஞ்சல் அல்லது சமூக ஊடகங்கள் போன்ற கருவிகளின் பயன்பாட்டுத் தடை போன்ற இடர்பாடுகள் அனைத்தையும் எதிர்கொண்ட மைண்ட் சா ஒரு தேசிய இயக்கத்தைத் தொடங்கி மியான்மரின் வளமான ஐராவதி ஆற்றில் மைட்சோன் அணை கட்டுவதை வெற்றிகரமாக நிறுத்தினார்.
# ஸ்ட்ரேஞ்சர் திங்க்ஸ்



***ஸ்ட்ரெஞ்சர் திங்க்ஸ்*** என்பது ஒரு அமெரிக்க அறிவியல் புனைகதை திகில் தொலைக்காட்சித் தொடராகும், இது டஃபர் பிரதர்ஸ் உருவாக்கியது மற்றும் நெட்ஃபிக்ஸ் இல் ஸ்ட்ரீமிங் ஆகிறது. இந்த சகோதரர்கள் ஷோரன்னராகவும் மற்றும் ஷான் லெவி மற்றும் டான் கோஹனுடன் சேர்ந்து நிர்வாக தயாரிப்பாளர்களாக உள்ளனர். இந்தத் தொடர் ஜூலை 15, 2016 அன்று நெட்ஃபிக்ஸ் இல் திரையிடப்பட்டது. முதல் சீசனில் சிறுவன் (வில் பையர்) , ஹாகின்ஸின் கற்பனை நகரமான, இந்தியானாவில் காணாமல் போவதாகவும், அவனை தேடுபதுவாகவும் அமையும்.
# அப்சல் குஞ்ச்



**அப்சல் குஞ்ச்** (*Afzal Gunj*) என்பது இந்திய மாநிலமான தெலங்காணாவின், ஐதராபாத்தின் முசி ஆற்றுக்கு அருகிலுள்ள பழைய நகரத்தின் ஒரு பகுதியாகும். இப்பகுதியில் மத்திய பேருந்து நிலையம் இருப்பதால் உள்ளூர் போக்குவரத்தின் மையமாக இது திகழ்கிறது. பேருந்து நிலையம் நகரத்தின் பெரும்பாலான பகுதிகளுக்கு சேவைகளை வழங்குகிறது.  

புகழ்பெற்ற உஸ்மானியா பொது மருத்துவமனை, மாநில மத்திய நூலகம் , தெலங்காணா உயர் நீதிமன்றம் ஆகியவை இங்கு அமைந்துள்ளன. சார்மினார் மற்றும் அருகிலுள்ள நினைவுச்சின்னங்களான, புராணி அவேலி, சலார் ஜங் அருங்காட்சியகம் போன்ற பிற அடையாளங்களும் அருகிலேயே அமைந்துள்ளன.  

## வரலாறு
ஐந்தாவது நிசாம், அப்சல் அத்-தௌலா, தானிய மற்றும் வணிகர்களுக்காக இந்த நிலத்தை பரிசளித்தார். இந்த இடத்திற்கு அவரது பெயரிடப்பட்டது. மோஸ்ஸாம் ஜாஹி சந்தை, சித்தி அம்பர் பஜார், உஸ்மங்குஞ்ச் சந்தை, பேகம் பஜார், மற்றும் பூல் பாக் போன்ற சந்தைகள் இந்த பகுதியில் அமைந்துள்ளன.
# புனித ஜெபமாலை அன்னை பேராலயம் (கருமத்தம்பட்டி)



**புனித ஜெபமாலை அன்னை பேராலயம், கருமத்தம்பட்டி** (**Basilica of Our Lady of the Holy Rosary**) என்பது தமிழ்நாடு மாநிலத்தில் கோயம்புத்தூர் மாவட்டத்தின் கருமத்தம்பட்டி புறநகர்ப் பகுதியில் அமைந்துள்ள ஒரு கத்தோலிக்கப் பேராலயம் ஆகும். ஜெபமாலை அன்னையின் திருவிழா ஒவ்வோர் ஆண்டும் அக்டோபர் முதல் ஞாயிற்றுக்கிழமை இங்குக் கொண்டாடப்படுகிறது.  

கருமத்தம்பட்டிக்கு 1640ஆம் ஆண்டு முதலே புனித பயணங்கள் வழியாகப் பக்தர்கள் வந்து சென்றுள்ளனர். புனித ஜான் டி பிரிட்டோ 3 முறை இந்த தேவாலயத்திற்கு வருகை தந்துள்ளார். 1684 ஆம் ஆண்டு மைசூர் ராஜா சரபோஜியின் வீரர்களால் இடிக்கப்பட்டது, ஆனால் விரைவில் மீண்டும் கட்டப்பட்டது. இந்த தேவாலயம் 1784 இல் திப்பு சுல்தானால் மீண்டும் இடிக்கப்பட்டு 1803 ஆம் ஆண்டு மீண்டும் கட்டப்பட்டது.  

## இணைப் பெருங்கோவிலாக அறிவிக்கப்படுதல்

22 சூலை 2019 அன்று கோவை மாவட்டம் கருமத்தம்பட்டி புனித ஜெபமாலை மாதா ஆலயம் தமிழ்நாட்டில் 7-வது பேராலயமாக திருத்தந்தை பிரான்சிசு அவர்களால் அறிவிக்கப்பட்டது.
# யோச்சி குரோதா



**யோச்சி குரோதா** (*Yoichi Kuroda*) ஒரு சப்பானிய சுற்றுச்சூழல் ஆர்வலராவார். சப்பானில் வெப்பமண்டல கடின மரங்களை பொறுப்பற்ற முறையில் பயன்படுத்துவதற்கு எதிரான பிரச்சார இயக்கம் நிகழ்த்தியதற்காக 1991 ஆம் ஆண்டு இவருக்கு கோல்டுமேன் சுற்றுச்சூழல் விருது வழங்கப்பட்டது.  

யோச்சி குரோதா சப்பான் வெப்பமண்டல வனப்பாதுகாப்பு வலையமைப்பின் நிறுவனரும் ஆவார்.
# புராணா புல்


**புராணா புல்** ( *Purana pul* ) ( ஆங்கிலத்தில் பழைய பாலம் என்று பொருள்) என்பது கி.பி 1578 இல் கட்டப்பட்ட ஒரு பாலமாகும். இது இந்திய மாநிலமான தெலங்காணாவின் , ஐதராபாத்தில் உள்ள முசி ஆற்றில் மேல் அமைந்துள்ளது. மேலும், இது ஐதராபாத்தில் கட்டப்பட்ட முதல் பாலமாகவும் தென்னிந்தியாவின் மிகப் பழமையான ஒன்றாகவும் இருக்கிறது.  

இது, கோல்கொண்டா மற்றும் ஐதராபாத்தை இணைக்க குதுப் ஷாஹி காலத்தில் காலத்தில் கட்டப்பட்டது. இந்தப் பாலம் இப்போது செயல்படவில்லை. இது காய்கறி சந்தையாக பயன்படுத்தப்படுகிறது. ஆனால் ஐதராபாத்தின் பழமையான அடையாளங்களில் ஒன்றாக உள்ளது. 1908 ஆம் ஆண்டில் ஏற்பட்ட முசி வெள்ளத்திற்குப் பிறகு எஞ்சியிருக்கும் ஒரே பாலம் இதுவாகும்.  

## வரலாறு
இளவரசர் முகம்மது குலி குதுப் ஷா முசி ஆற்றின் மறுபுறத்தில் வசித்து வந்த பாகமதி என்ற இந்து பெண்ணை காதலித்து வந்தார். அவரது தந்தை சுல்தான் இப்ராஹிம் குலி குதுப் ஷா தனது மகன் ஆற்றைக் கடக்கக் கூடிய வகையில் பாலம் கட்ட முடிவு செய்தார். இந்த காரணத்திற்காக, இது 'பியார்-அனா புல்' ( ஆங்கிலத்தில் 'ஆன் லவ் பிரிட்ஜ்' என்று பொருள்) என்றும் அழைக்கப்பட்டது.  

## பாலம்
இந்தப் பாலம் 22 வளைவுகளைக் கொண்டுள்ளது. மேலும், 600 அடி நீளமும் 35 அடி அகலமும் ஆற்றின் படுக்கைக்கு 54 அடி உயரமும் கொண்டது. 400 ஆண்டுகள் பழமையான இந்த அமைப்பு இன்னும் அப்படியே உள்ளது. 1820இல் சற்று சேதமடைந்தது. அப்போதைய நவாப் சிக்கிந்தர் ஷா இதை சரிசெய்தார். 1908இல் வெள்ளம் இதை பாதித்தப் பின்னர், ஒரு சிறிய பகுதி சரிசெய்யப்பட்டது. இதன் அருகில் ஒரு சிறிய மியா மிஷ்க் பள்ளிவாசல் உள்ளது.  

இந்த கட்டிடத்தை பல வெளிநாட்டினர் பார்வையிட்டனர். நிசாம்களின் காலத்தில் ஐதராபாத்திற்கு வருகை புரிந்த பிரெஞ்சு பயணி டேவர்னியர், பாலத்தின் கட்டடக்கலை பாணியில் ஈர்க்கப்பட்டார். அவர் இதை பாரிஸில் உள்ள பாண்ட் நுஃப் பாலத்துடன் ஒப்பிட்டார்.  

## புராண புல் தர்வாசா
பாலத்தின் முடிவில் புராண புல் தர்வாசா என்ற நுழைவாயில் உள்ளது. நகரச் சுவரால் மூடப்பட்டிருந்த ஐதராபாத்து நகரத்தின் எஞ்சியிருக்கும் இரண்டு நுழைவாயில்களில் இதுவும் ஒன்றாகும்.
# தூல்பேட்டை



**தூல்பேட்டை** ( *Dhoolpet* ) என்பது இந்திய மாநிலமான தெலங்காணாவின் ஐதராபாத்திலுள்ள பழைய நகரத்தின் ஒரு பகுதியாக உள்ளது. ஐதராபாத் நிசாம்களின் ஆட்சியின் போது உத்தரபிரதேசத்திலிருந்து குடிபெயர்ந்த மக்கள் இந்த இடத்தில் வசிக்கின்றனர். இந்த மக்கள் இந்த பகுதியில் குடியேற நிசாம்கள் உதவினர்.  

## பின்னணி
விநாயக சதுர்த்தி திருவிழாவிற்காக தயாரிக்கப்படும் பிள்ளையார் சிலைகளுக்கு இது பிரபலமானது. இந்த சந்தையிலிருந்து வாங்க மாநிலம் முழுவதிலுமிருந்து மக்கள் இங்கு வருகிறார்கள். இங்குள்ள பலர் சிலை தயாரித்தல் போன்ற பருவகால வணிகங்களை நடத்துகிறார்கள். வரலாற்று சிறப்புமிக்க *ஜும்மரத்* சந்தை (அதாவது வியாழன் சந்தை) என்பது ஒவ்வொரு வியாழக்கிழமை இங்கு நடைபெறுகிறது. இங்கு விற்கப்படும் பெரும்பாலான பொருட்கள் திருடப்பட்டவை.  

## போக்குவரத்து
அப்சல் குஞ்ச் அருகே அமைந்துள்ள தூல்பேட்டை, தெலங்காணா மாநிலப் போக்குவரத்து நிறுவனப் பேருந்துகளால் (அப்சல்குஞ்சிலிருந்து எண் 80, சிக்கந்தராபாத்திலிருந்து எண் 2 ஜே) மூலம் நன்கு இணைக்கப்பட்டுள்ளன. அருகிலுள்ள எம்.எம்.டி.எஸ் தொடர் வண்டி நிலையம் நம்பள்ளி நிலையமாகும்.
# நிசாம் வைரம்



**நிசாம் வைரம்** (*Nizam Diamond*) 1800 ஆம் ஆண்டுகளில் மிகவும் பிரபலமான வைரம் என்று நம்பப்படுகிறது.  

ஐதராபாத்தின் கடைசி நிசாமும் வைரத்தின் அசல் உரிமையாளர் என்று கருதப்பட்டவருமான மிர் உஸ்மான் அலிகானின் பெயர் இவ்வைரத்திற்கு சூட்டப்பட்டது. வைரத்தின் அளவு சுமார் 340 காரட் (68 கிராம்) என கதைகள் பல உள்ளன. கதையின் வரலாறு கோல்கொண்டாவின் ஆட்சியாளர்கள் வரை பின்னோக்கி செல்கிறது. மேலும் நிசாம் வைரமானது கொல்லூர் சுரங்கத்தில் காணப்பட்டதாக நம்பப்படுகிறது.  

எந்தவொரு பன்னாட்டு அளவு ஏலத்திற்கும் வைரம் சென்றதாக எந்த பதிவுகளும் இல்லை. சிறிய கோகினூர் என்று அழைக்கப்படும் நிசாம் வைரம் கிருஷ்ணா ஆற்றில் இருந்து வெட்டப்பட்டது. கொல்லூர் வைர சுரங்கம், இப்போது புலிசிந்தலா அணையின் நீரில் மூழ்கியுள்ளது. நிசாம் வைரம் 1830 ஆம் ஆண்டில் வெட்டப்பட்டது என்றும் 1948 ஆம் ஆண்டில் மேற்கொள்ளப்பட்ட காவல்துறை நடவடிக்கைக்குப் பிறகு காணாமல் போனது என்றும் செய்திகள் கூறுகின்றன.  

மாநில காப்பக தரவுகளின்படி நிசாம் வைரம் 1944 ஆம் ஆண்டில் இருந்ததாக தெரிகிறது. இலண்டனில் உள்ள இந்தியா அலுவலகம் வைரத்தின் விவரங்களை அப்போதைய நிசாமிடம் கோரியுள்ளது. கோபம் கொண்ட நிசாம் அவரிடமிருந்த நிசாம் அல்லது கோல்கொண்டா வைரம் மற்றும் பிற விலைமதிப்பற்ற கற்கள் மற்றும் மணிகற்கள் பற்றிய விவரங்களை வெளியிட மறுத்துவிட்டார்.
# சதர்காட்


**சதர்காட்** (*Chaderghat*) இந்திய மாநிலமான தெலங்காணாவின்  ஐதராபாத்து நகரத்தின் பரபரப்பான பகுதிகளில் ஒன்றாக கருதப்படுகிறது. இது முசி ஆற்றங்கரையில் அமைந்துள்ளது. சதர்காட் பாலம் ஐதராபாத் நிசாம்களின் காலத்தில் கட்டப்பட்டது. இந்த பாலம் முக்கிய புறநகர்ப் பகுதிகளை பிரதான நகரத்துடன் இணைக்கிறது.  

## வரலாறு
*சதர்* என்ற உருது வார்த்தை ஒரு வெள்ளை தாளைக் குறிக்கப் பயன்படுத்தப்படுகிறது. ஆற்றின் குறுக்கே ஒரு அணைகட்டுக்குப் பிறகு இந்த இடம் இவ்வாறு அழைக்கப்படுகிறது. இது ஒரு 'சதர்' அல்லது ஒரு வெண்மையான தண்ணீரை உருவாக்கியது. புகழ்பெற்ற சதர்காட் பாலம் அல்லது ஓலிபாண்ட் பாலம் 1831ஆம் ஆண்டில் கட்டப்பட்டது. இதற்கு கிழக்கிந்திய நிறுவனத்தின் இயக்குநராகவும் தலைவராகவும் இருந்த ஜேம்ஸ் ஓலிபாண்டின் பெயரிடப்பட்டது.  

சதர்காட் முதன்முதலில் 1886 ல் நகராட்சியாக அறிவிக்கப்பட்டது. 1933ஆம் ஆண்டில், இது ஐதராபாத்து நகராட்சியுடன் இணைக்கப்பட்டு ஐதராபாத்து மாநகராட்சியை உருவாக்கியது. சதர்காட்டைச் சுற்றி கோட்டி, கவுலிகுடா, காச்சிகுடா, தார்-உல்-ஷிபா, மலக்பேட்டை போன்ற ஊர்கள் சூழ்ந்துள்ளன.  

## வணிக முக்கியத்துவம்
பல்வேறு வணிக வளாகங்களும் மளிகைக் கடைகளுடன் ஒரு வணிகப் பகுதி உள்ளது.  

ஐதராபாத்து உணவு முறைக்கு புகழ் பெற்ற நயாகாரா உணவு விடுதி இங்கே அமைந்துள்ளது. கமல் மற்றும் திருமலை என்ற சில பிரபலமான திரையரங்குகளுக்கு இது ஒரு இடமாகும், அவை இப்போது இடநெருக்கடி காரணமாக மூடப்பட்டுள்ளன. சதர்காட்டின் பிரதான சாலைக்கு முன்னாள் இந்தியக் குடியரசுத் தலைவர் இராசேந்திர பிரசாத் பெயரிடப்பட்டது. மேலும் இது டாக்டர் ராஜேந்திர பிரசாத் மார்க் என்றும் குறிப்பிடப்படுகிறது.  

## போக்குவரத்து
தெலங்காணா மாநில சாலைப் போக்குவரத்துக் கழகம் சதர் காட்டிலிருந்து நகரின் பல்வேறு பகுதிகளுக்கு பேருந்துகளை இயக்குகிறது. அருகிலேயே மலக்பேட்டை தொடர் வண்டி நிலையம் உள்ளது. சதர் காட்டிலிருந்து அரை கிலோமீட்டர் தொலைவிலேயே மகாத்மா காந்தி பேருந்து நிலையமும் உள்ளது.
# மெங்லெம்பு


**மெங்லெம்பு** (மலாய்:*Menglembu*, சீனம்:'万里望'), மலேசியா, பேராக், கிந்தா மாவட்டத்தில், கிளேடாங் மலை அடிவாரத்தில் உள்ள ஒரு நகரம். இதற்கு மிக அருகாமையில் ஈப்போ மாநகரம் உள்ளது. இந்த நகரம் ’மெங்லெம்பு கச்சான்’ எனும் நிலக்கடலைக்கு மலேசியாவிலேயே பெயர் பெற்ற நகரமாகும்.  

தெற்கில் பூசிங், லகாட், புக்கிட் மேரா (கிந்தா), பாப்பான், பத்து காஜா, போன்ற நகரங்கள் உள்ளன. ஈப்போ மாநகரத்தில் இருந்து 5 கி.மீ. தொலைவில் மெங்லெம்பு நகரம் இருக்கிறது. சீனர்களின் ஆதிக்கத்தில் உள்ள இந்த நகரம் அண்மைய காலங்களில் வளர்ச்சி பெற்று வருகிறது.  

## பொது
### மெங்லெம்பு கச்சான்

மலேசியாவில் வாழும் தமிழர்கள் நிலக்கடலையைக் ‘கச்சான்’ (Kacang) என்று அழைப்பது வழக்கம். ’கச்சாங்’ எனும் மலாய்ச் சொல்லில் இருந்து கச்சான் எனும் சொல் திரிபுநிலை அடைந்து உள்ளது.  

கச்சான் எனும் புதிய சொல் ஒரு வழக்குச் சொல்லாகவும் மாறி விட்டது. எழுதும் போது தமிழர்களில் சிலர் மட்டுமே நிலக்கடலை எனும் சொல்லைப் பயன்படுத்துவது உண்டு. பேசும் மொழியில் பெரும்பாலும் கச்சான் எனும் சொல்லே பயன்படுத்தப் படுகிறது.  

### மெங்லெம்பு நிலக்கடலை தொழிற்சாலை

இந்த மெங்லெம்பு நகரம் நிலக்கடலைக்குப் புகழ் பெற்றது. நிலக்கடலை இங்கு மெங்லெம்பு பகுதிகளில் பயிர் செய்யப்படவில்லை. என்றாலும் பதப்படுத்தும் தொழில் இங்குதான் நடைபெறுகிறது. மெங்லெம்பு தொழில்துறைப் பகுதியில் நிகான் இன் (Ngan Yin) எனும் பெயரில் நிலக்கடலை தொழிற்சாலை உள்ளது. ஏறக்குறைய 400 பேர் வேலை செய்கிறார்கள்.  

1980-ஆம் ஆண்டுகளுக்கு முன்னர் பேராக் மாநிலத்தைச் சேர்ந்த சுங்கை சிப்புட், தைப்பிங், கோலாகங்சார்; ஜொகூர் மாநிலத்தைச் சேர்ந்த பொந்தியான் போன்ற இடங்களில் நிலக்கடலை பயிர் செய்யப்பட்டது. விவசாயிகள் பலர் அண்மைய காலங்களில் நிலக்கடலை பயிரிடுவதை நிறுத்தி விட்டனர். அவர்களின் விளைநிலங்கள் பெரும்பாலானவை ரப்பர் மற்றும் எண்ணெய்ப் பனைத் தோட்டங்களாக மாற்றப்பட்டன.  

இப்போது வியட்நாம், இந்தோனேசியா, சீனா, கம்போடியா போன்ற நாடுகளில் பயிர் செய்யப்படும் பச்சை நிலக்கடலை இறக்குமதி செய்யப் படுகிறது. வியட்நாமில் நிலக்கடலை பொதுவாக ஒவ்வொரு ஆண்டும் மார்ச், ஜூலை, அக்டோபர் மாதங்களில் அறுவடை செய்யப் படுகிறது.  

## மகிழம்பூ தமிழ்ப்பள்ளி

மெங்லெம்பு நகரில் ஒரு தமிழ்ப்பள்ளி உள்ளது. அதன் பெயர் மகிழம்பூ தமிழ்ப் பள்ளி. தொடக்கத்தில் மெங்லெம்பு தமிழ்ப்பள்ளி என்று அழைத்தார்கள். அண்மைய காலங்களில் மகிழம்பூ தமிழ்ப் பள்ளி என்று அனைவரும் அழைக்கிறார்கள். ஊடகங்களும் மகிழம்பூ தமிழ்ப் பள்ளி எனும் சொற்களைப் பயன்படுத்துகின்றன.  

இந்தப் பள்ளி உள்நாட்டுப் போட்டிகளிலும்; அனைத்துலகப் போட்டிகளிலும்; பல சாதனைகளைப் படைத்து உள்ளது. தேசிய நிலையிலான 2020-ஆம் ஆண்டிற்கான பசுமைத் திட்ட மேலாண்மை (Malaysia GPM Sustainability Awards - School & STEM Curriculum 2020) போட்டியில் மகிழம்பூ தமிழ்ப்பள்ளி மூன்று விருதுகளைப் பெற்று சாதனைப் படைத்தது.  

### பசுமைத் திட்டம்

இயற்கையை நேசிப்போம் எனும் கருப்பொருளை முதன்மையாகக் கொண்டு மகிழம்பூ தமிழ்ப்பள்ளி செயல்பட்டு வருகின்றது. நெகிழிப் பைகள் வேண்டாம் எனும் திட்டத்தில் உருமாற்றம் கண்டு வருகிறது.  

பள்ளி எங்கும் பசுமைத் திட்டம். பசுமையை நேசிக்கும் மாணவர்கள். பசுமையைச் சுவாசிக்கும் ஆசிரியர்கள். பசுமைத் திட்டத்தில் ஒரு முன்னோடிப் பள்ளியாகவும் மகிழம்பூ தமிழ்ப்பள்ளி விளங்கி வருகிறது.  

மகிழம்பூ தமிழ்ப்பள்ளியில் 280 மாணவர்கள் பயில்கிறார்கள். 25 ஆசிரியர்கள் பணியாற்றுகிறார்கள். தலைமையாசிரியர் திருமதி. மாரியம்மா அவர்களும் ஆசிரியர்களும் இந்தப் பள்ளியின் வளர்ச்சிக்கு உறுதுணையாக இருக்கிறார்கள்.  

மகிழம்பூ தமிழ்ப்பள்ளியின் மாணவர்கள் ஆசிரியர்கள் படங்கள்.
# சிலந்திபிடிப்பான்


**சிலந்திபிடிப்பான்** (*Little spiderhunter*) (*அரக்னோதீரா லாங்கிரோசுடுரா*)] நெக்டாரினிடே குடும்பத்தைச் சேர்ந்த நீண்ட, வளைந்த அலகினையுடைய ஒரு குருவி சிற்றினம் ஆகும். நியமிக்கப்பட்ட இனமான *A. longirostra longirostra*-வைத் தவிர எட்டு உள்ளினங்கள் உலகின் பல்வேறு பகுதிகளில் காணப்படுகின்றன.  

## உடலமைப்பும் கள அடையாளங்களும்
### உடலமைப்பு
லோட்டன் தேன்சிட்டை விட அளவில் [13&nbsp;cm - 16&nbsp;cm] பெரியது. மிக நீளமான, கீழ்நோக்கி வளைந்த அலகு; இடலைப் பச்சை நிற, கோடுகளற்ற மேற்பாகம். மஞ்சள் நிற கீழ்ப்பாகம். கண்-அலகு இடைப்பகுதி வெண்ணிறம். பறக்க உதவும் கரும்பழுப்பு இறகுகள் பச்சை ஓரங்களுடன் காணப்படும். வால் கரும்பழுப்பு நிறம்; அதன் ஓரங்கள் பச்சை நிறத்திலும் முனை வெண்மை தோய்ந்தும் இருக்கும். வாலின் அடிப்பகுதி வெள்ளை, கால்கள் கருப்பு அல்லது கருஞ்சாம்பல் நிறம். இந்தியாவில் மேற்குத் தொடர்ச்சி மலை, கிழக்கு கோதாவரிப் பகுதியிலுள்ள கிழக்குத் தொடர்ச்சி மலை மற்றும் வடகிழக்கு மாநிலங்களில் காணப்படுகின்றது.  

## உணவு
தேன், சிலந்திகள், பூச்சிகள்.  

வாழை (*Musa* sp), கல்வாழை (*Canna* sp.), முள் முருங்கை (*Erythrina* sp.) உள்ளிட்ட தாவரங்களின் பூக்களை இவை நாடும்.
# கிளிங்கா உலக மண் பரிசு

**கிளிங்கா உலக மண் பரிசு** (*Glinka World Soil Prize*) என்பது சுற்றுச்சூழலைப் பாதுகாத்தல், உணவுப் பாதுகாப்பு மற்றும் வறுமை ஒழிப்பு ஆகியவற்றில் நேரடி பங்களிப்புகளுக்காக ஆராய்ச்சியாளர்களுக்கு 2016முதல் வழங்கப்படும் விருதாகும். இந்த பரிசு ஒவ்வொரு ஆண்டும் வழங்கப்படும். வெற்றியாளருக்கு 15000 அமெரிக்க டாலர் காசோலை மற்றும் கிளிங்கா தங்கமுலாம் பூசப்பட்ட பதக்கமும் வழங்கப்படும்.  

ரஷ்ய மண் அறிவியலாளர் கான்ஸ்டான்டின் கிளிங்காவின் (1867-1927) நினைவாக இந்த பரிசு பெயரிடப்பட்டுள்ளது. இது ஐக்கிய நாடுகளின் உணவு மற்றும் வேளாண் அமைப்பின் உலகளாவிய மண் கூட்டமைப்பு மூலம் வழங்கப்படுகிறது.  
| 2016 | இன்ஸ்டிடியூட்டோ ஜியோகிராஃபிகோ அகஸ்டின் கோடாஸி | கொலம்பியா |  |
| --- | --- | --- | --- |
| 2017 | அர்ஜென்டினா உழவில்லா விவசாயிகள் சங்கம் | அர்ஜென்டினா |  |
| 2018 | ரத்தன் லால் | அமெரிக்கா |  |
| 2019 | சூ மிங்காங் | சீனா |  |
| 2020 | லூகா மொன்டனரெல்லா | ஐரோப்பிய ஒன்றியம் | } |
# சுற்றுச்சூழல் பாதுகாப்பிற்கான சுல்தான் கபூஸ் பரிசு


**சுற்றுச்சூழல் பாதுகாப்பிற்கான சுல்தான் கபூஸ் பரிசு** (*Sultan Qaboos Prize for Environmental Preservation*) என்பது ஐக்கிய நாடுகளின் கல்வி, அறிவியல் மற்றும் கலாச்சார அமைப்பு (யுனெஸ்கோ) மற்றும் ஓமானின் காபூசு பின் சயீது அல் சயீது ஆகியோரால் நிதியுதவி செய்யப்படும் விருது ஆகும். இந்த பரிசு இரு ஆண்டுகளுக்கு ஒரு முறை வழங்கப்படுகிறது. சுற்றுச்சூழல் மேலாண்மை அல்லது பாதுகாப்பில், யுனெஸ்கோவின் கொள்கைகள், நோக்கங்கள் மற்றும் நோக்கங்களுடன் ஒத்துப்போகிறது தனிநபர்கள், நிறுவனங்கள் அல்லது அமைப்புகளுக்கு இந்த பரிசு வழங்கப்படுகிறது.  

இந்த விருது பெறுவோருக்கு பட்டயத்துடன் 70,000.00 அமெரிக்க டாலர் வழங்கப்படுகிறது. பரிசுப்பணம் சுல்தான் கபூஸ் பின் செய்ட் வழங்கிய 250,000.00 அமெரிக்க டாலர் நன்கொடைக்கான வட்டியிலிருந்து வழங்கப்படுகிறது.  

## பரிசு பெற்றவர்கள்
ஆதாரம்: யுனெஸ்கோ  

- **1991** : இன்ஸ்டிடியூட்டோ டி ஈகோலோஜியா, ஏசி .
- **1993** : ஜான் ஜெனிக் .
- **1995** : மலாவி ஏரி தேசிய பூங்கா .
- **1997** : சுற்றுச்சூழல் அறிவியல் துறை, அலெக்ஸாண்ட்ரியா பல்கலைக்கழகம் மற்றும் வனத்துறை .
- **1999** : சார்லஸ் டார்வின் அறக்கட்டளை
- **2001** : சுற்றுச்சூழல் பாதுகாப்புக்கான தன்னார்வலர்களின் சாட் சங்கம் .
- **2003** : சூழலியல் மையம் மற்றும் பீட்டர் ஜோஹன் ஸ்கீ .
- **2005** : கிரேட் பேரியர் ரீஃப் மரைன் பார்க் ஆணையம் மற்றும் எர்னஸ்டோ என்கெர்லின் .
- **2007** : பல்லுயிர் பாதுகாப்பு நிறுவனம் மற்றும் ஜூலியஸ் ஒஸ்லனி .
- **2009** : தேசிய பூங்காக்களுக்கான தன்னாட்சி ஆணையம் (OAPN) .
- **2011** : நைஜீரியாவின் வன ஆராய்ச்சி நிறுவனம்
- **2013** : மாநில காடுகள் போலந்தின் தேசிய வனப்பகுதி மற்றும் தென்னாப்பிரிக்காவின் ஆபத்தான வனவிலங்கு அறக்கட்டளை
- **2015** : அர்ஜென்டினாவின் புவெனஸ் அயர்ஸ் பல்கலைக்கழகத்தின் ஈரநில சுற்றுச்சூழல் ஆராய்ச்சி குழுவின் ஃபேபியோ ஏ. காலெஸ்னிக், ஹொராசியோ சிரோலி மற்றும் லூசியானோ இரிபாரன்
- **2017** : சிங்கப்பூரின் தேசிய பூங்காக்கள் வாரியம்
- **2019** : *அசோகா டிரஸ்ட் ஃபார் ரிசர்ச் ஆப் சூழலியல் மற்றும் சுற்றுச்சூழல் (ATREE)*
# அரசு நிசாமியா பொது மருத்துவமனை



**அரசு நிசாமியா பொது மருத்துவமனை** (*Government Nizamia General Hospital*) **அரசு யுனானி மருத்துவமனை** எனவும் பிரபலமாக அறியப்படும் இது இந்திய மாநிலமான தெலங்காணாவின் , ஐதராபாத்தில் அமைந்துள்ளது. இது பொது, மற்றும் யுனானி மருத்துவத்திற்கான மருத்துவமனையாகும். இது நிசாம்களின் ஆட்சிக் காலத்தில் நிறுவப்பட்டது. இது வரலாற்று சிறப்புமிக்க சார்மினார் அருகே அமைந்துள்ளது.  

## வரலாறு

நிசாமியா பொது மருத்துவமனை 1926இல் (1345 ஹிஜ்ரி வருடம்) ஐதராபாத்தின் கடைசி நிசாம் மிர் உஸ்மான் அலிகானால் கட்டப்பட்டது .  

## மருத்துவமனை
மருத்துவமனையில் மகளிர் மருத்துவம், அறுவைச் சிகிச்சை, பல் மருத்துவம், கண் மருத்துவம் , நோயியல் ஆகியவை அடங்கும். இது முகவாதம், செயல்பாட்டு நரம்பியல் கோளாறுகள், சிறுநீரகக் கல், நீரகவழல், பைலோனெப்ரிடிஸ், நீரிழிவு நோய், நீரிழிவு புண்கள், புரையழற்சி, ஈழை நோய், உடற் பருமன், மூலம், நாள்பட்ட வயிற்றுப்புண்கள், சரும நிலை ,மாந்த பாலுணர்வியல் பிரச்சினைகள், மரபணுப் பிறழ்ச்சியால் ஏற்படக்கூடிய நோய்கள் ஆகியவற்றுக்கு யுனானி மருந்து சேவைகளை வழங்குகிறது.  

ஒரு மருத்துவக் கல்லூரி, அரசு நிசாமியா திப்பி கல்லூரி வளாகத்தில் அமைந்துள்ளது.
# துர்கம் ஏரி


**துர்கம் செருவு** (*Durgam Cheruvu*) இராய்துர்கம் செருவு எனவும் அழைக்கப்படும் இது என்பது இந்திய மாநிலமான தெலங்காணாவின் ரங்காரெட்டி மாவட்டத்தில் அமைந்துள்ள ஒரு நன்னீர் ஏரியாகும். 83 ஏக்கர்கள் பரவியுள்ள இது ஐதராபாத்து நகருக்கு அருகில் அமைந்துள்ளது. ஜுபிளி ஹில்ஸ் மற்றும் மாதாபூர் பகுதிகளுக்கு இடையில் மறைந்திருப்பதால் இந்த ஏரி "சீக்ரெட் ஏரி" என்றும் அழைக்கப்படுகிறது. ஏரியைக் கடந்து செல்லும் துர்கம் செருவு பாலம் செப்டம்பர் 2020இல் திறக்கப்பட்டது.  

## வரலாறு
குதுப் ஷாஹி வம்சத்தின் (சுமார் 1518-1687) ஆட்சியின் கீழ் கட்டப்பட்ட இந்த ஏரி கோல்கொண்டா கோட்டையில் வசிப்பவர்களுக்கு குடிநீர் ஆதாரமாக இருந்தது.  

## சுற்றுலா
2001ஆம் ஆண்டில், உள்ளூர் அரசாங்கத்தின் சுற்றுலாத் துறை ஏரியை சுற்றுலாத் தலமாக உயர்த்துவதற்கான நடவடிக்கைகளைத் தொடங்கியது. இதன் ஒரு பகுதியாக, ஐந்து படகுகள் ஏரியில் நிறுத்தப்பட இருந்தன.  

2002 ஆம் ஆண்டில், ஏரி ஒரு பொழுது போக்குக்காக மீன்பிடிக்கச் செல்லும் மக்களுக்கு ஒரு இடமாக மாறத் தொடங்கியது. அருகிலுள்ள நகரமான ஐதராபாத்தில் இருந்து சிலர் வார இறுதிகளில் இந்த ஏரிக்கு பயணம் செய்கிறார்கள். பார்வையாளர்கள் பயன்படுத்த, உள்ளூர் நிறுவனங்கள் ஏரியை ஒரு மீன்பிடி மண்டலமாக மாற்றுவதன் மூலம் தங்கள் சுற்றுலா திட்டங்களை விரிவுபடுத்தினர். பல்வேறு அழகுபடுத்தும் நடவடிக்கைகளின் ஒரு பகுதியாக, ஏரியைச் சுற்றியுள்ள பகுதி ஒளிரும், செயற்கை நீர்வீழ்ச்சிகள், ஒரு பாறைத் தோட்டம் மற்றும் மிதக்கும் நீரூற்று ஆகியவை சேர்க்கப்பட்டன. இது தவிர, சரியான இருக்கை ஏற்பாடுகள், நடைபாதை மற்றும் உணவகங்கள் நிறுவப்பட்டன. பாறை ஏறுதல், மலையேற்றம், ஒரு கலைத் தொகுப்பு, கலைஞர்களுக்கான ஒரு சிற்பி பூங்கா போன்ற சாகச நடவடிக்கைகளும் ஈர்ப்புகளாக அறிமுகப்படுத்தப்பட்டன. ஒரே நேரத்தில் 1,500 பேரை வைத்திருக்கும் திறன் கொண்ட ஒரு ஆம்பிதியேட்டரும் பொது அணுகலுக்காக சேர்க்கப்பட்டது. முழு உடற்பயிற்சிக் கூடம் ஒன்று செலவில் கட்டி முடிக்கப்பட்டது.  

2018 - கே ரஹேஜா குழுமத்தின் பெருநிறுவன சமூகச் செயல்பாட்டுத்திட்டத்தின் ஒரு பகுதியாக ஏரி நடைபாதைகளுடன் மேம்படுத்தப்பட்டுள்ளது.  

## சர்ச்சைகள்
ஏரியைக் கடந்து தனித்துவமான பாறை அமைப்புகள் இருப்பதால், இது ஒரு பாதுகாக்கப்பட்ட பகுதியாக அறிவிக்கப்பட்டது. ஏரிக்கு அருகில் புதிய குடியிருப்பு பகுதிகளை உருவாக்க அனுமதிக்க வேண்டாம் என்று மாநில உயர் நீதிமன்றம் உள்ளூர் மாசு வாரியம் மற்றும் நகரின் நீர் வழங்கல் மற்றும் கழிவுநீர் வாரியத்திற்கு 2001இல் உத்தரவு பிறப்பித்தது. மேலும், நீதிமன்ற உத்தரவு இந்த நிறுவனக்களை ஏரிக்கு அருகிலுள்ள குடியிருப்புகளில் இருந்து ஏரிக்குள் பாயும் உள்ளூர் கழிவுநீரை தடுக்கும் அல்லது சேகரிக்க மற்றும் சுத்திகரிக்க உடனடியாக நடவடிக்கை எடுக்கும்படி கேட்டுக்கொண்டது. இந்த அறிவிப்புகள் இருந்தபோதிலும், ஏரிப் படுகையில் மாசுபாடு மற்றும் சட்டவிரோத கட்டுமானங்கள் இரண்டையும் கட்டுப்படுத்துவதில் உள்ளூர் நிறுவனங்கள் தவறிவிட்டன.  

ஏரியில் மாசுபாட்டைக் கையாள, கழிவுநீர் சுத்திகரிப்பு நிலையங்கள் உள்ளூர் மாசு கட்டுப்பாட்டு வாரியத்தால் 2006 இல் அமைக்கப்பட்டன. ஆண்டுகள் செல்ல செல்ல, ஆலை செயல்படவில்லை.  

2013இல் இது இப்போது ஓய்வெடுக்க ஒரு இடமானது. ஒரு ஆம்பிதியேட்டரும் *ஆன் தி ராக்ஸ்* என்ற சிற்றுண்டிச்சாலையும் உள்ளது. படகோட்டலும் கிடைக்கிறது. பெருநகர ஐதராபாத்து மாநகராட்சி ஆணையர் ஹரிச்சந்தனா தாசரி அவர்கள் ஏரியின் முன்பக்கத்தை ஒரு அற்புதமான பூங்காவாக மாற்றினார்.  

## புகைப்படத் தொகுப்பு
# ஹிமாயத் சாகர்


**ஹிமாயத் சாகர்** (*Himayat Sagar*) என்பது இந்திய மாநிலமான தெலங்காணாவின் ஐதராபாத்து நகரிலிருந்து 20 கிலோமீட்டர் (12 மைல்) தொலைவில் அமைந்துள்ள ஒரு செயற்கை ஏரியாகும். இது ஒரு பெரிய செயற்கை ஏரியான ஓசுமான் சாகர் ஏரிக்கு இணையாக அமைந்துள்ளது. நீர்த்தேக்கத்தின் சேமிப்பு திறன் 2.9 டி.எம்.சி அடியாக இருக்கிறது.  

## வரலாறு
ஐதராபாத்திற்கு குடிநீர் ஆதாரத்தை வழங்குவதற்கும், நகரத்தை வெள்ளத்தில் இருந்து பாதுகாக்கும் நோக்கத்துடனும், 1908ஆம் ஆண்டில் ஐதராபாத்து சந்தித்த முசி ஆற்றின் பெருவெள்ளத்தாலும் முசி ஆற்றின் கிளை நதியான எஸியில் நீர்த்தேக்கங்களின் கட்டுமானம் 1927இல் கட்டப்பட்டது. ஐதராபாத்தின் கடைசி நிசாமின் ஆட்சிக் காலத்தில் இது கட்டப்பட்டது. மேலும், அவரது இளைய மகன் ஹிமாயத் அலிகானின் பெயரிடப்பட்டது.  

ஹிமாயத் சாகர் அணை மற்றும் ஓசுமான் சாகர் ஏரி நீர்த்தேக்கங்கள் சமீபத்தில் வரை ஐதராபாத்து மற்றும் சிக்கந்தராபாத் இரட்டை நகரங்களுக்கு தொடர்ச்சியான நீர் விநியோகத்தை வழங்கின. மக்கள்தொகை வளர்ச்சி காரணமாக, நகரங்களின் நீர் வழங்கல்-தேவையை பூர்த்தி செய்ய அவை போதுமானதாக இல்லை.  

முகமது உசேனின் மகன் பிரபல பொறியாளர் மறைந்த காஜா மொகைதீன் மத்ரி மேர்பார்வையில் இது கட்டப்பட்டது.
# செம்மார்புக் கானாங்கோழி



**செம்மார்புக் கானாங்கோழி** [Ruddy-breasted crake (*Zapornia fusca*)] ராலிடே குடும்பத்தைச் சேர்ந்த ஒரு நீர்ப்பறவை ஆகும். இந்தியாவில் தொடங்கி அதற்குக் கிழக்காக உள்ள பல நாடுகளிலும் இலங்கையிலும் இதன் வாழ்விடம் பரந்து இருப்பினும், காண்பதற்கு அரிதான பறவையாகவே இது உள்ளது.  

## உடலமைப்பும் கள அடையாளங்களும்
நாகணவாய்ப் புள்ளை ஒத்த அளவை உடையது (நீளம் - 21&nbsp;cm முதல் 23&nbsp;cm). ஆணும் பெண்ணும் ஒரே தோற்றம் கொண்டிருக்கும். இருப்பினும், பெண் பறவை சற்று வெளிர் நிறத்துடன் இருக்கும்.  

சிவந்த கண்; காய்ந்த மரப்பட்டையையொத்த சாம்பல் கலந்த பழுப்பு நிற மேற்பாகம், செம்மண் நிற அடிப்பகுதி. கால்களும் விரல்களும் சிவப்பு. கருநிற வாலின் அடிப்பகுதியிலுள்ள இறகுத் தொகுதியில் மெல்லிய வெண் பட்டைகள் காணப்படும்; இளவயதுப் பறவையின் அடிப்பாகத்தில் மெல்லிய வெண் பட்டைகள் இருக்கும்.  

அதிகாலையிலும் மாலையிலும் இப்பறவை அதன் மறைவிடத்திலிருந்து எழுப்பும் வளர்வேகமெடுக்கும் அதிர்வொலி அதனை அடையாளங்காண உதவும்.  

## பரவலும் வாழ்விடமும்

### பரவல்
இந்தியா, இலங்கை, நேபாளம், பூட்டான், வங்கதேசம் தொடங்கி பெரும்பாலான தென்கிழக்கு ஆசிய நாடுகள், தைவான், கொரியா, ஜப்பான் மற்றும் சீனாவின் சில பகுதிகளில் இவற்றைக் காணலாம். இந்தியாவில் மத்தியப் பிரதேசம் உள்ளிட்ட சில உள்நாட்டுப் பகுதிகள் நீங்கலாக பெரும்பாலான மாநிலங்களில் காணலாம்.  

தமிழ்நாட்டில் சென்னை (குறிப்பாக, பள்ளிக்கரணை சதுப்புநிலம்) அதனையொட்டிய சில பகுதிகள், திருச்சி, மதுரை, சேலம் ஆகிய இடங்களிலும் இக்கானாங்கோழி பதிவு செய்யப்பட்டுள்ளது; பெரும்பாலான தென் தமிழகப் பகுதிகளில் இது பதிவு செய்யப்படவில்லை. மேலும், இவை குறைந்த எண்ணிக்கையிலேயே காணப்படுகின்றன.  

### வாழ்விடம்
நாணல் அதிகமுள்ள சதுப்பு நிலங்கள், ஓடைக் கரைகள், ஏரிக்கரைகள், புற்கள் நிறைந்த ஈரநிலங்கள், நெல்வயல்களின் கரைப்பகுதிகள், புதர் மண்டிய காட்டுப் பகுதிகள்.  

## உணவு
சிப்பியின மெல்லுடலிகள், நீர்வாழ் பூச்சிகள் அவற்றின் புழுக்கள், விதைகள், சதுப்புநிலத் தாவரங்களின் தண்டுகள்.
# ஜாபோர்னியா


***ஜாபோர்னியா** (Zapornia)* என்பது பறவைகள் வகுப்பில் காணான்கோழி(ராலிடே) என்ற குடும்பத்தினைச் சார்ந்த பேரினமாகும்.  

இதில் பின்வரும் சிற்றினங்கள் உள்ளன:  

- கருப்பு காணான்கோழி, *ஜாபோர்னியா ஃபிளாவிரோஸ்ட்ரா*
- சகலவா காணான்கோழி, *ஜாபோர்னியா ஆலிவேரி*
- செம்மார்புக் கானாங்கோழி, *ஜாபோர்னியா ஃபுஸ்கா*
- பட்டை வயிற்று காணான்கோழி, *ஜாபோர்னியா பேக்குல்லி*
- கருப்பு வால் காணான்கோழி, *ஜாபோர்னியா பைகோலர்*
- பழுப்பு காணான் கோழி, *ஜாபோர்னியா அகூல்*
- ‎பைலான் கானாங்கோழி, *ஜாபோர்னியா புசில்லா*
- † செயின்ட் ஹெலினா காணான்கோழி, *ஜாபோர்னியா அஸ்ட்ரிக்டோகார்பசு* (அழிந்துவிட்டது)
- சின்னக் காணான் கோழி, *ஜாபோர்னியா பர்வா*
- புள்ளியில்லா காணான்கோழி, *ஜாபோர்னியா டேபுவென்சிசு*
- † கோஸ்ரே காணான்கோழி, *ஜாபோர்னியா மோனாசா* (அழிந்துவிட்டது)
- † டஹிடி காணான்கோழி, *ஜாபோர்னியா நிக்ரா* (அழிந்துவிட்டது)
- ஆன்டர்சன் காணான்கோழி, *ஜாபோர்னியா அட்ரா*
- † ஹவாய் காணான்கோழி, *ஜாபோர்னியா சாண்ட்விசென்சிஸ்* (அழிந்துவிட்டது)
- † லேசன் காணான்கோழி, *ஜாபோர்னியா பால்மேரி* (அழிந்துவிட்டது)
# திரைப்படத் தொடர்

ஒரு **திரைப்படத் தொடர்** என்பது ஒரே கற்பனையான பிரபஞ்சத்தை பகிர்ந்து கொள்ளவது அல்லது தொடர்ச்சியான தொடர்புடைய திரைப்படங்களை பகிர்ந்துகொள்ளும் ஒரு தொகுப்பாகும்.  

## தமிழ்த் திரைப்படத்துறை
தமிழ்த் திரைப்படத்துறையில் ஆரம்பித்தில் இருந்து 2010கள் வரை திரைப்படத் தொடர் எடுப்பது மிகவும் குறைவு. 1979 ஆம் ஆண்டு கமல்ஹாசன் நடிப்பில் கல்யாணராமன் என்ற திரைப்படம் வெளியானது. அதை தொடர்ந்து 1985 ஆம் ஆண்டு ஜப்பானில் கல்யாண ராமன் என்ற பெயரில் இரண்டாம் பாகம் வெளியானது. இதுவே தமிழ் திரைப்படத்துறையின் முதல் திரைப்படத்தொடர் ஆகும்.  

## அதிக வசூல் ஈட்டிய திரைப்படத் தொடர்கள்
| # | உரிமம் | திரைப்படத் தொடர் | திரைப்பட எண்ணிக்கை | சராசரி வசூல் | அதிக வசூல் செய்த படம் | மொத்தம் | முதல் படம் வெளியான ஆண்டு |
| --- | --- | --- | --- | --- | --- | --- | --- |
| 1 | align=மார்வெல் திரைப் பிரபஞ்சம் | $8,525.3 | 23 | $370.7 | align=அவெஞ்சர்ஸ்: எண்ட்கேம் | $857.9 | 2008 |
| 2 | align=ஸ்டார் வார்ஸ் | $4,220.7 | 11 | $383.7 | align=ஸ்டார் வார்ஸ் எபிசோட் VII | $936.7 | 1977 |
| 3 | விசார்டிங் வேர்ல்ட் | $2,785.4 | 10 | $253.2 | ஆரி பாட்டர் அண்டு த டெத்லி அலோவ்சு - பாகம் 2 | $381 | 2001 |
| 5 | இசுபைடர்-மேன் | $2,474.1 | 8 | $309.3 | இசுபைடர்-மேன் | $403.7 | 1977 |
| 6 | எக்ஸ்-மென் | $2,428.5 | 12 | $202.4 | டெட்பூல் | $363.1 | 2000 |
| 9 | ஜேம்ஸ் பாண்ட் | $2,112.9 | 25 | $84.5 | ஸ்கைஃபால் | $304.4 | 1962 |
| 11 | த லார்டு ஆப் த ரிங்ஸ் | $1,846.7 | 6 | $307.8 | த லார்டு ஆப் த ரிங்ஸ்: த ரிடர்ன் ஆப் த கிங் | $377 | 2001 |
| 12 | ஜுராசிக் பார்க் | $1,837.3 | 5 | $367.5 | ஜுராசிக் வேர்ல்ட் | $652.3 | 1993 |
| 13 | பாஸ்ட் & பியூரியஸ் | $1,625.3 | 9 | $180.6 | பியூரியஸ் 7 | $353 | 2001 |
| 14 | டிரான்ஸ்ஃபார்மஸ் | $1,582.4 | 6 | $226.1 | டிரான்ஸ்ஃபார்மஸ்: ரிவென்ஞ்ச் ஆஃப் த ஃபாலன் | $402.1 | 2007 |
| 15 | பைரேட்ஸ் ஆஃப் தி கரிபியன் | $1,451.8 | 5 | $290.4 | பைரேட்ஸ் ஆஃப் தி கரீபியன் - டெட் மேன்ஸ் செஸ்ட் | $423.3 | 2003 |
| 16 | த ஹங்கர் கேம்ஸ் | $1,451.5 | 4 | $362.9 | த ஹங்கர் கேம்ஸ் கட்சிங் பயர் | $424.7 | 2012 |
| 17 | ஷ்ரெக் | $1,419.6 | 5 | $283.9 | ஷ்ரெக் 2 | $441.2 | 2001 |
| 18 | ஸ்டார் ட்ரெக் | $1,401 | 13 | $107.8 | ஸ்டார் ட்ரெக் | $257.7 | 1979 |
| 19 | தி ட்விலைட் சாகா'' | $1,363.5 | 5 | $272.7 | தி ட்விலைட் சாகா: எக்லிப்ஸ் | $300.5 | 2008 |
| 20 | டாய் ஸ்டோரி | $1,302.9 | 4 | $260.6 | டாய் ஸ்டோரி 4 | $419.6 | 1995 |
| 21 | தேசப்பிசப்பிலே மீ | $1,220.2 | 4 | $305.1 | தேசப்பிசப்பிலே மீ 2' | $368.1 | 2010 |
| 23 | மிஷன்: இம்பாசிப்பில் | $1,155 | 6 | $192.5 | மிஷன்: இம்பாசிப்பில் | $220.2 | 1996 |
| 27 | இந்தியானா ஜோன்ஸ் | $906.4 | 4 | $226.6 | இந்தியானா ஜோன்ஸ் அண்ட் தி கிங்டோம் ஆப் தி கிரிஸ்டல் சுகுள்ள | $317.1 | 1981 |
| 28 | தி இஸ்ரத்ய்ப்ளேஸ் | $870 | 2 | $435 | இஸ்ரத்ய்ப்ளேஸ் 2 | $608.6 | 2004 |
| 30 | பிண்டிங் நேமோ | $826 | 2 | $413 | பிண்டிங் டோரி | $486.3 | 2003 |
# சகலவா காணான்கோழி


**சகலவா காணான்கோழி** (*Sakalava rail*) *(ஜாபோர்னியா ஆலிவேரி)* பறவை குடும்பத்தில் ஒன்றான ராலிடே<nowiki/>வினைச் சார்ந்த ‎ஜாபோர்னியா பேரினத்தில் உள்ள ஓர் சிற்றினம். இது மடகாசுகரில் மட்டுமே காணப்படும் அகணிய உயிரியாகும். ஆறு, சதுப்புநிலம், நன்னீர் ஏரிகள் மற்றும் நன்னீர் சதுப்பு நிலங்கள் இதன் இயற்கை வாழிடங்களாகும். இது வாழ்விடம் இழப்பால் அச்சுறுத்தப்படுகிறது.
# ஸ்டாக்ஹோம் சுற்றுச்சூழல் நிறுவனம்


சுற்றுச்சூழல் மற்றும் மேம்பாட்டுத் துறையில் அறிவியலையும் கொள்கையையும் இணைக்கும் அறிவை வழங்குவதன் மூலம் முடிவெடுப்பதை ஆதரிக்கவும், உலகெங்கிலும் நிலையான வளர்ச்சியை நோக்கி மாற்றத்தைத் தூண்டவும் இந்த அமைப்பு விரும்புகிறது.  

## வரலாறு
1989இல் சுவீடன் அரசாங்கத்தின் ஒரு முயற்சியாக இந்நிறுவனம் நிறுவப்பட்டது. இந்நிறுவனத்தின் பெயரான ஸ்டாக்ஹோம் சுற்றுச்சூழல் நிறுவனம் என்பது பெயர் 1972ஆம் ஆண்டு ஸ்டாக்ஹோமில் மனித சுற்றுச்சூழல் குறித்த ஐ.நா. மாநாட்டின் போது தீர்மானிக்கப்பட்டது.  

## செயல்பாடுகள்

- சுற்றுச்சூழல் சுகாதார ஆராய்ச்சி திட்டம்
- லீப்: நீண்ட தூர எரிசக்தி மாற்று திட்டமிடல் அமைப்பு
- வளங்கள் மற்றும் ஆற்றல் பகுப்பாய்வு திட்டம் (REAP)
- வளரும் நாடுகளில் பிராந்திய காற்று மாசுபாடு (RAPDIC)
- நிலையான மீகாங் ஆராய்ச்சி கட்டமைப்பு திட்டம் (SUMERNET)
- weADAPT (weADAPT.org)
- WEAP: நீர் மதிப்பீடு மற்றும் திட்டமிடல் அமைப்பு
- TRASE நிலையான பொருளாதாரங்களுக்கான வெளிப்படையான விநியோக சங்கிலிகள்.

### கூட்டாண்மை

- ஜெர்மன் மேம்பாட்டு அமைப்பு (GIZ) உடன் இணைந்து 2007இல் நிலையான நலத்தூய்மை கூட்டணியை நிறுவிய அமைப்புகளில் இதுவும் ஒன்றாகும்

## நிறுவன கட்டமைப்பு

### நிர்வாக இயக்குநர்கள்

- 1989-1990 கார்டன் டி. குட்மேன்
- 1991-1995 மைக்கேல் ஜே. சாட்விக்
- 1996-1999 நிக்கோலஸ் சி. சோன்டாக்
- 2000 பெர்ட் போலின் (இடைக்கால நிர்வாக இயக்குநர்)
- 2000 லார்ஸ் நில்சன் (இடைக்கால நிர்வாக இயக்குநர்)
- 2000-2004 ரோஜர் காஸ்பர்சன்
- 2004–2012 ஜோஹன் ராக்ஸ்ட்ராம்
- 2012–2018 ஜோஹன் எல். குய்லென்ஸ்டீர்னா
- 2018 - தற்போது மென்ஸ் நில்சன் (நிர்வாக இயக்குநர்)

### மையங்கள்
சுவீடனில் தலைமையகத்தினைக் கொண்டு ஏழு நாடுகளில் **ஸ்டாக்ஹோம் சுற்றுச்சூழல் நிறுவனம்** நிலையங்கள் செயல்படுகிறது: சுவீடன், அமெரிக்கா, ஐக்கிய இராச்சியம், எசுதோனியா, தாய்லாந்து, கென்யா மற்றும் கொலம்பியா.  

## நிதி ஆதாரங்கள்
சுவீடிய சர்வதேச மேம்பாட்டு ஒத்துழைப்பு நிறுவனம் (சிடா) ஸ்டாக்ஹோம் சுற்றுச்சூழல் நிறுவன முக்கிய புரவலர் ஆவார். அபிவிருத்தி முகவர், அரசாங்கங்கள், தன்னார்வ தொண்டு நிறுவனங்கள், பல்கலைக்கழகங்கள், வணிகங்கள் மற்றும் நிதி நிறுவனங்களிடமிருந்தும் இந்நிறுவனம் நிதியினைப் பெறுகிறது.  

எடுத்துக்காட்டாக, பில் & மெலின்டா கேட்சு அறக்கட்டளை தாய்வழி சுகாதாரம் 2015ஆம் ஆண்டில் ஸ்டாக்ஹோம் சுற்றுச்சூழல் நிறுவன அறிவியல் மன்றத்தில், இந்நிறுவன எதிர்கால ஆராய்ச்சியை வடிவமைக்க உதவும் வகையில் நிறுவன ஊழியர்களுடன் நீடித்த தன்மை மற்றும் பாலினம் குறித்து விவாதிக்க நடைபெற்ற நிகழ்வில் மெலின்டா கேட்சு பங்கேற்றார்.
# ஊத்தான் மெலிந்தாங்



**ஊத்தான் மெலிந்தாங்** (மலாய்:*Hutan Melintang*; ஆங்கிலம்:Hutan Melintang; சீனம்:*半港*) என்பது மலேசியா, பேராக், பாகன் டத்தோ மாவட்டத்தில், உள்ள ஒரு நகரம். மலாக்கா நீரிணை கடல் பகுதிக்கு மிக அருகில் உள்ளது. இங்குள்ளவர்கள் பெரும்பாலோர் மீன்பிடித் தொழிலில் ஈடுபட்டு உள்ளனர்.  

ஊத்தான் மெலிந்தாங் ஒரு துறைமுகப் பட்டினம் ஆகும். இங்கு பல படகுத் துறைகள் உள்ளன. அந்தப் படகுத் துறைகளில் எப்போதும் மீன்பிடிப் படகுகளைக் காணலாம். கடலில் புதிதாகப் பிடித்து வந்த மீன்களைப் பேரம் பேசி இங்கு விற்பார்கள்.  

ஊத்தான் மெலிந்தாங் துறைமுகப் பட்டினம் *ஈக்கான் பாக்கார்* எனும் வறுக்கப்பட்ட மீன்களுக்கு மிகவும் பிரபலமாகி வருகிறது. வறுத்த மீன்கள் வளாகம் எனும் ஓர் உணவு வளாகத்தையே இங்கு அமைத்து இருக்கிறார்கள். ஊத்தான் மெலிந்தாங் துறைமுகப் பட்டினத்திற்கு அருகிலேயே பெர்ணம் ஆறு ஒடுகிறது.  

## வரலாறு

1846-ஆம் ஆண்டில் மலாயாவுக்கு 1800 தமிழர்கள் கொண்டு வரப்பட்டார்கள். அவர்களில் தெலுகான்சன் பகுதிகளுக்கு 200 தொழிலாளர்கள். பாகன் டத்தோ தோட்டத்திற்கு 80 தொழிலாளர்கள். தவிர அருகாமையில் இருந்த ஜெண்ட்ராட்டா; பெர்னாம்; ஊத்தான் மெலிந்தாங்; ருங்குப்; சங்காட் ஜோங் போன்ற இடங்களுக்கும் தொழிலாளர்கள் கொண்டு செல்லப் பட்டனர்.  

1840-ஆம் ஆண்டுகளில் லைபீரியா காபி மலாயாவில் பயிர் செய்யப்பட்டு நல்ல விளைச்சலைக் கொடுத்தது. மலாயாவில் முதன்முதலில் லைபீரியா காபி தான் பயிர் செய்யப்பட்டது. அந்த வகையில் லைபீரியா காபிக்கு தெலுகான்சன் முன்னோடியாக விளங்கியது.  

அந்தக் காலக் கட்டத்தில் ஊத்தான் மெலிந்தாங் பகுதிகளில் ஆங்கிலேயர்களுக்குச் சொந்தமான காபி, தென்னைத் தோட்டங்களில் தொழிலாளர் பற்றாக்குறை நிலவியது. அதை நிவர்த்தி செய்ய ஆந்திராவில் இருந்து 1000 தமிழர்களும் ஆந்திர வம்சாவளியினரும் கொண்டு வரப் பட்டார்கள். இவர்களில் ஆந்திர வம்சாவளியினரே அதிகம்.
# அபிமன்யு ஈஸ்வரன்


**அபிமன்யு ஈஸ்வரன்** (Abhimanyu Easwaran பிறப்பு: செப்டம்பர் 6, 1995) ஓர் இந்தியத் துடுப்பாட்ட அணி வீரர் ஆவார். இவர் வங்காளத்திற்காக உள்ளூர்ப் போட்டிகளில் விளையாடுகிறார். 31 ஜனவரி 2017 அன்று 2016–17 மாநில இருபதுக்கு20 போட்டியில் வங்காளத்திற்காக அறிமுகமானார். அக்டோபர் 2018 இல், 2018–19 தியோதர் வாகையாளர் கோப்பைக்கான இந்தியா அ அணியில் இடம் பெற்றார். 2018-19 ஆம் ஆண்டிற்கான ரஞ்சிக் கோப்பைத் தொடரில் ஆறு போட்டிகளில் 861 ஓட்டஙளுடன், வங்காளத்திற்காக அதிக ஓட்டங்கள் எடுத்த வீரராக இருந்தார்.  

ஆகஸ்ட் 2019 இல், 2019–20 துலீப் கோப்பைக்கான *இந்தியா ரெட்* அணியில் இடம் பெற்றார். தொடரின் இறுதிப் போட்டியில், *இந்தியா கிரீன்* அணிக்கு எதிராக 153 ஓட்டங்கள் எடுத்தார். அக்டோபர் 2019 இல், *2019–20 தியோதர்* கிண்ணத்திற்கான *இந்தியா அ* அணியில் இடம் பெற்றார்.  

ஜனவரி 2021 இல், இங்கிலாந்துக்கு எதிரான உள்நாட்டுத் தொடருக்கான இந்திய அணியில் ஐந்து கூடுதல் வீரர்களில் ஒருவராக இவர் இடம் பெற்றார். மே 2021 இல், 2019–2021 ஐ.சி.சி உலகத் தேர்வுத் துடுப்பாட்ட வாகை இறுதி மற்றும் இங்கிலாந்திற்கு எதிரான தொடரில் இடம் பெற்றார்.
# அர்சான் நாக்வஸ்வல்லா


**அர்சான் நாக்வஸ்வல்லா** (Arzan Nagwaswalla பிறப்பு 17 அக்டோபர் 1997) ஓர் இந்தியத் துடுப்பாட்ட அணி வீரர் ஆவார் . 11 பிப்ரவரி 2018 அன்று 2017–18 விஜய் அசாரே கோப்க்கான தொடரில் குஜராத்துக்காக பட்டியல் அ போட்டிகளில் அறிமுகமானார். 1 நவம்பர் 2018 அன்று 2018–19 ரஞ்சி கிண்ணத்தில் குஜராத்துக்காக முதல் தர போட்டிகளில் அறிமுகமானார். குஜராத்துக்காக 2018–19 சையத் முஷ்டாக் அலி கோப்பையில் 25 பிப்ரவரி 2019 அன்று இருபது20 போட்டியில் அறிமுகமானார்.  

மே 2021 இல், 2019–2021 ஐ.சி.சி உலகத் தேர்வுத் துடுப்பாட்ட வாகை இறுதி மற்றும் இங்கிலாந்திற்கு எதிரான தொடரில் இடம் பெற்றார்.  

## ஆரம்ப கால வாழ்க்கை
நாக்வஸ்வல்லா சூரத்தில் ஒரு பார்சி குடும்பத்தில் பிறந்தார். பின்னர் குஜராத்தின் உமர்கம் நகரில் மகாராஷ்டிராவின் எல்லையில் அமைந்துள்ள நர்கோல் என்ற கிராமத்தில் வளர்ந்தார். இவர் வல்சாடுவில் தற்போது வசிக்கிறார். இவர் தனது சொந்த ஊரில் ஒரு சில ரஞ்சி கோப்பை வீரர்களுடன் விளையாடும் வாய்ப்பைப் பெறுவதற்கு முன்பு ஆரம்பத்தில் அவரது மூத்த சகோதரரால் பயிற்றுவிக்கப்பட்டார், மேலும் இது விளையாட்டில் அவரது திறமையையும் ஆர்வத்தையும் வளர்க்க உதவியது.
# ருடால்ப் அமெங்கா-எட்டெகோ



**ருடால்ப் அமெங்கா-எட்டெகோ** (*Rudolf Amenga-Etego*) மேற்கு ஆப்பிரிக்காவின் கானா நாட்டைச் சேர்ந்த ஒரு வழக்கறிஞர் மற்றும் சுற்றுச்சூழல் ஆர்வலர் ஆவார். கானாவில் நீர் விநியோகத்தை மலிவு விலையில் வைத்திருப்பதற்கும், கானாவில் தண்ணீரை தனியார்மயமாக்குவதற்கு எதிராக பிரச்சாரம் செய்வதற்கும் இவர் மேற்கொண்ட முயற்சிகளுக்காக 2004 ஆம் ஆண்டில் எட்டெகோவிற்கு கோல்டுமேன் சுற்றுச்சூழல் விருது வழங்கப்பட்டது.. கிட்டத்தட்ட கானாவில் 70 சதவீதம் மக்கள் தூய்மையான நீர் கிடைக்காமல் தவித்து வருகிறார்கள். கானா நாடு முழுவதும் உள்ள நீர் உள்கட்டமைப்பை மேம்படுத்த கானா அரசாங்கத்திற்கு கடன்களை வழங்கும் உலக வங்கி மற்றும் பன்னாட்டு நாணய நிதியம் ஆகியவையே எட்டெகோ எதிர்த்து போராடிய முக்கிய அமைப்புகளாகும். ஏனெனில் இந்த கடன்கள் நீர் வழங்கல் செயல்முறையை தனியார்மயமாக்கலுக்கு ஆதரவாக இருந்தன.
# ருங்குப்


**ருங்குப்** (மலாய்:*Rungkup*; ஆங்கிலம்:*Rungkup*; சீனம்:隆古) என்பது மலேசியா, பேராக், பாகன் டத்தோ மாவட்டத்தில், சிம்பாங் அம்பாட் நகருக்கு அருகில் உள்ள ஒரு முக்கிம் ஆகும். மலேசியாவில் ஒரு துணை மாவட்டத்தை முக்கிம் என அழைப்பது வழக்கம். ருங்குப் துணை மாவட்டத்தின் தலைப் பட்டணத்திற்கும் ருங்குப் என பெயர்.  

ருங்குப் பட்டணம் ஒரு சிறு கிராமப்புறப் பட்டணம் ஆகும். இந்தப் பட்டணத்தின் அசல் பெயர் ருங்குப் கெச்சில் (Rungkup Kecil). சட்டமன்றத் தொகுதியையும் ருங்குப் என்றே அழைக்கிறார்கள்.  

ருங்குப் கிராமப் பகுதி 4 துணைப் பிரிவுகளாகப் பிரிக்கப்பட்டு உள்ளது. அதாவது சிம்பாங் அம்பாட் ருங்குப், ருங்குப் கெச்சில், சுங்கை பூரோங் மற்றும் சுங்கை லாஞ்சாங்.  

## வரலாறு

பேராக் மாநிலத்தின் பாகன் டத்தோ மாவட்டம் தனித்துவம் வாய்ந்த மாவட்டமாகக் கருதப் படுகிறது. அங்கு பெரும்பாலான கிராமப் பெயர்கள் சுங்கை, பாரிட் மற்றும் தெபுக் எனும் சொற்களுடன் தொடங்குவது வழக்கம்.  

எடுத்துக்காட்டு: சுங்கை லாஞ்சாங், சுங்கை நிப்பா, பாரிட் 8 தீமோர், பாரிட் ஹாஜி அலி, தெபுக் சே மஜா, தெபுக் சே அகஸ். இவை அனைத்தும் ருங்குப் பகுதியில் காணப்படும் பெயர்கள்.  

## பொது

ருங்குப் பகுதியின் ஆறுகளில் குறுக்கே காணப்படும் மரங்களின் அமைப்பால் ஈர்க்கப்பட்டு அந்த இடத்திற்கு ருங்குப் என்று பெயர் வைக்கப்பட்டதாகப் பழைய உள்ளூர்வாசிகள் சொல்கின்றார்கள். 19-ஆம் நூற்றாண்டின் முற்பகுதியில் ருங்குப் கிராமப்புறம்; தேங்காய்களின் சொர்க்கம் என்று புகழப்பட்டது.
# குல்சார் ஹவுஸ்


**குல்சார் ஹவுஸ்** (*Gulzar Houz*) என்பது இந்திய மாநிலமான தெலங்காணாவின் ஐதராபாத்து நகரில் அமைந்துள்ள ஒரு வரலாற்று நீரூற்று ஆகும். இது சார்மினார் அருகே அமைந்துள்ளது. சார்மினார் மற்றும் மதீனா கட்டிடத்திற்கு இடையில் சாலையின் நடுவில் இந்த நீரூற்று உள்ளது.  

நிஜாம் காலத்தில் நகரின் பல பகுதிகளிலும் இதேபோன்ற நீரூற்றுகள் அப்போதைய பொறியியலாளர்களின் உதவியுடன் கட்டப்பட்டன. அலங்காரத்திற்காக, சாலையின் நடுவில் இதேபோன்ற நீரூற்றுகள் அமைக்கப்பட்டன. இதனால் அவை அழகாக தோற்றமளிக்கும் வகையில் தண்ணீருக்கு அடியில் அழகாக காணப்படுகின்றன. குல்சார் ஹவுஸ் நீரூற்று எட்டு அடுக்குகளுடன் கட்டப்பட்டது  

சார் காமனின் நான்கு வளைவுகளுக்கிடையேயான பகுதி *ஜில்லு கானா* அல்லது காவலர் சதுக்கம் என்று அழைக்கப்படும் ஒரு பரந்த மைதானம் உள்ளது. இதன் மையத்தில் *சார்-சு-கா-ஹவுஸ்* (நான்கு கொத்தளங்களாலான கோட்டை) இருந்தது. இது பின்னர் "சுகா-ஹவுஸ்" என்றும் இப்போது குல்சார் ஹவுஸ் என்றும் அழைக்கப்பட்டது.  

இது சுற்றியுள்ள நான்கு காமன்களிலிருந்து 350 அடி சமமாக கட்டப்பட்டது. ஆரம்பத்தில் அது 12 பக்கமாக இருந்தது, பின்னர் அது எண்கோணமாக மாறியது. இன்று அது கிட்டத்தட்ட வட்டமாக இருக்கிறது. இது நிசாமின் வீரர்களின் தாகத்தைத் தணிக்க உருவாக்கப்பட்ட எண்கோண வடிவ நீர் தேக்கமாகும் அந்த காலத்தில், இந்த நீரூற்றிலிருந்து நான்கு நீரோடைகள் பாய்ந்து, ஒவ்வொரு சாலைகளையும் இரண்டு பகுதிகளாகப் பிரித்தன. சுமார் 400 ஆண்டுகளுக்கு முன்பு முகமது குலி குதுப் ஷாவின் கீழ் முதல் பிரதமரான மிர் மோமின் அஸ்டராபாதி இதைக் கட்டினார்.
# சார் காமன்

பார்த்தபடி சார் காமன்]]  

**சார் காமன்** (*Char Kaman*) (நான்கு வாயில்கள் என்று பொருள்) இந்திய மாநிலமான தெலங்காணாவின் ஐதராபாத்து நகரிலுள்ள நான்கு வரலாற்று கட்டமைப்புகளாகும். இது சார்மினார் அருகே அமைந்துள்ளது. சார்மினாரின் கட்டமைப்புகள் முடிந்தபின், அதன் வடக்கே சுமார் 60 அடி உயரமும் 30 அடி அகலமும் கொண்ட நான்கு உயரமான வளைவுகள் இந்திய-பாரசீக பாணியில் 1592இல் கட்டப்பட்டன.  

நான்கு வளைவுகளின் பெயர்கள் *சார்மினார் காமன்*, *மச்சிலி காமன்*, *காளி காமன்,* *ஷெர்-இ-பாட்டில்-கி-காமன்*. கலை மற்றும் கலாச்சார பாரம்பரியத்திற்கான இந்திய தேசிய அறக்கட்டளையால் ஒரு பாரம்பரிய கட்டமைப்பாக சார் காமன் அறிவிக்கப்பட்டுள்ளது.  
## பராமரிப்பு
வரலாற்று பாரம்பரிய தளமான சார் காமன்களை மீட்டெடுக்க அரசாங்கம் நடவடிக்கை எடுத்துள்ளது. குறிப்பாக ரூ. 87 லட்சத்தை ஐதராபாத்து பெருநகர வளர்ச்சிக் கழகம் ஒதுக்கியுள்ளது. இந்த வளைவுகளில் சிதைந்த வளைவுகள் அகற்றப்பட்டன. அருகிலுள்ள கடைகள் அப்புறப்படுதப்பட்டன. மேலும், செதுக்கப்பட்ட வளைவுகளில் பழுது மற்றும் வண்ணமயமாக்கல் பணிகள் மேற்கொள்ளப்பட்டன.
# மகபூப் சௌக் மணிக்கூண்டு கோபுரம்



**மகபூப் சௌக் மணிக்கூண்டு கோபுரம்** (*Mahboob Chowk Clock Tower*) ஐதராபாத்து இராச்சியத்தில் இடம்பெற்றிருந்த ஐந்து மாடிகள் கொண்ட ஒரு செயற்கை கடிகார கோபுரமாகும். 1892 ஆம் ஆண்டில் ஐதராபாத்தின் பிரதமர் அசுமான் ஜா இம்மணிக்கூண்டைக் கட்டினார். ஐதராபாத்தின் ஆறாவது நிசாம் மிர் மகபூப் அலி கான் பெயரிடப்பட்ட இம்மணிகூண்டு இருக்கும் சௌக் பகுதி ஐதராபாத்து நகரத்தின் கட்டடக்கலையின் பாரம்பரிய பகுதியாக கருதப்படுகிறது.  

ஒரு சிறிய தோட்டத்தின் நடுவே இக்கடிகார கோபுரம் அமைக்கப்பட்டுள்ளது; அதன் பக்கங்களில் நான்கு பெரிய கடிகாரங்கள் உள்ளன. எந்த திசையிலிருந்தும் நேரத்தைக் காண அவை உதவுகின்றன. கடிகார கோபுரம் துருக்கிய பாணியில் வடிவமைக்கப்பட்டுள்ளது. சார்மினாருக்கு மேற்கே அமைந்துள்ள இம்மணிக்கூண்டு லாத் பசாருக்கு அருகில் அமைந்துள்ளது.
# குர்ஷீத் ஜா தேவ்தி


**குர்ஷீத் ஜா தேவ்தி** (*Khursheed Jah Devdi*) என்பது இந்திய மாநிலமான தெலங்காணாவின் ஐதராபாத்து நகரில் அமைந்துள்ள ஒரு ஐரோப்பிய கட்டடக்கலை பாணியிலான அரண்மனையாகும். இது பைகா வம்ச பிரபுவான குர்ஷீத் ஜா பகதூரின் மூதாதையர்களால் கட்டப்பட்டது. இதன் உட்புறங்கள் ஒரு காலத்தில் விலையுயர்ந்த தரைவிரிப்புகள் மற்றும் பிரத்தியேக சரவிளக்குகளால் அலங்கரிக்கப்பட்டிருந்தன. நீரூற்றுகளும் பூக்கள் பூத்த தோட்டங்களும் சுற்றுப்புறத்தை உயிரோட்டமாக வைத்திருந்தன. இது வரலாற்று சிறப்புமிக்க சார்மினாரிலிருந்து ஒரு கிலோமீட்டர் தொலைவில் உள்ள உசேனி ஆலம் என்ற இடத்தில் அமைந்துள்ளது.  

பாரம்பரிய ஆர்வலர்களால் இந்த அரண்மனையை மீட்டெடுக்க பல கோரிக்கைகள் இருந்தபோதிலும், ஒரு காலத்தில் பைகா பிரபுக்களின் இல்லமாக இருந்த குர்ஷீத் ஜா தேவ்தி இப்போது இடிந்து கிடக்கிறது.
# சிந்தனை செல்வன்


**சிந்தனை செல்வன்** (*Sinthanai Selvan*) ஓர் தமிழ்நாட்டு அரசியலரும் சட்டப் பேரவை உறுப்பினரும் விடுதலை சிறுத்தைகள் கட்சியின் பொதுச் செயலாளர் மற்றும் அக்கட்சியின் சட்டமன்ற குழுத்தலைவர் ஆவார். இவர் 2021 தமிழ்நாட்டு சட்டமன்றத் தேர்தலில் காட்டுமன்னார்கோயில் தொகுதியிலிருந்து, விடுதலைச் சிறுத்தைகள் கட்சியின் வேட்பாளராகப் போட்டியிட்டு தமிழக சட்டமன்றத்திற்குத் தேர்ந்தெடுக்கப்பட்டார்.  

### சட்டமன்ற உறுப்பினராக

| ஆண்டு | வெற்றி பெற்ற தொகுதி | கட்சி | பெற்ற வாக்குகள் | வாக்கு விழுக்காடு (%) |
| --- | --- | --- | --- | --- |
| 2021 | காட்டுமன்னார்கோயில் | விசிக | 86,056 | 49.02% |
# இக்கால் ஏஞ்சலீ



**இக்கால் ஏஞ்சலீ** (*Ikal Angelei*) கென்ய நாட்டைச் சேர்ந்த ஓர் அரசியல்வாதியும் சுற்றுச்சூழல் ஆர்வலருமாவார். கென்யா நாட்டிலுள்ள கிட்டாலி நகரத்தில் இவர் பிறந்தார்.  

எத்தியோப்பியாவில் உள்ள கில்கெல் கிபே III அணையின் சுற்றுச்சூழல் தாக்கங்களுக்கு எதிராகவும் , கென்ய பழங்குடி சமூகங்கள் சார்பாகப் பேசியதற்காகவும் 2012 ஆம் ஆண்டு இவருக்கு கோல்டுமேன் சுற்றுச்சூழல் விருது வழங்கப்பட்டது. துர்கானா ஏரியைச் சுற்றியுள்ள பிராந்தியத்தில் சுற்றுச்சூழல் நீதிக்காக பிரச்சாரம் செய்யும் துர்கானா எரி நண்பர்கள் அமைப்பை இக்கால் ஏஞ்சலீ நிறுவினார்.
# அஸ்மான் கர் அரண்மனை


**அஸ்மான் கர் அரண்மனை** (*Asman Garh Palace*) என்பது இந்தியாவின் தெலங்காணாவின் ஐதராபாத்து நகரில் அமைந்துள்ள ஒரு அரண்மனையாகும். அஸ்மான் என்றால் "வானம்" என்றும், கர் என்பதற்கு "வீடு" என்றும் பொருள். இந்த கட்டிடம் ஒரு இடைக்கால ஐரோப்பிய கோட்டை போல வடிவமைக்கப்பட்டுள்ளது. அரண்மனை ஒரு மலையடிவாரத்தில் அமைந்துள்ளது.  

இதனைச் சுற்றியுள்ள காட்டில் வேட்டையாடிய ஐதராபாத் நிசாம், இந்த அரண்மனையில் தங்க ஆரம்பித்தார். பின்னர், இந்த அரண்மனை தொல்பொருள் அருங்காட்சியகமாக மாற்றப்பட்டது. அதன் பிறகு அனாதை இல்லமாக மாற்றப்பட்ட இது தற்போது ஒரு பள்ளியாக மாற்றப்பட்டுள்ளது (புனித சூசையப்பர் பொதுப் பள்ளி, அஸ்மான் கர் அரண்மனை கிளை). மலக்பேட்டையில் உள்ள தொலைக்காட்சிக் கோபுரத்திற்கு அருகில் அமைந்துள்ள அரண்மனை 1885 ஆம் ஆண்டில் பைகா வம்ச பிரபுவான சர் அஸ்மான் ஜா பஷீர்-உத்-தௌலா என்பவரால் கட்டப்பட்டது.  
## வடிவமைப்பு
இது கோதிக் கட்டிடக்கலை அடிப்படையில் அமைந்துள்ளது. மேலும், இது ஒரு ஐரோப்பிய இடைக்கால கோட்டையின் வடிவத்தில் உள்ளது. அஸ்மான் கர் அரண்மனையின் கருங்கல் கோபுரங்களும் வளைந்த சாரளங்களும் தனித்து நிற்கின்றன.
# இரச்சகொண்டா



**இரச்சகொண்டா கோட்டை** (*Rachakonda Fort* ) என்பது இந்தியாவின் தெலங்காணாவின் யாதத்ரி புவனகிரி மாவட்டத்தில் இரச்சகொண்டா என்ற இடத்தில் அமைந்துள்ள ஒரு வரலாற்று கோட்டையாகும். இது கி.பி 14ஆம் நூற்றாண்டில் இரச்செர்லா நாயக்க மன்னன் அனபோத நாயக்கன் என்பவனால் கட்டப்பட்டது. அதுவரை இரச்செர்லா நாயக்கர்கள் தங்கள் தலைநகரான அனுமகல்லுவில் ( தற்போதைய அமங்கல் ) இருந்தனர். பொ.ச. 1360ஆம் ஆண்டில், தலைநகரத்தை அனபோத நாயக்கன் அனுமகல்லுவிலிருந்து இரச்சகொண்டாவுக்கு மாற்றினான். அங்கு அவன் ஒரு வலுவான கோட்டையைக் கட்டினான்.  

நிர்வாக வசதிக்காக அனபோத நாயக்கன் இராச்சியத்தை இரண்டாகப் பிரித்தான். அவனது சகோதரன் மாதநாயக்கன் தேவரகொண்டாவிலிருந்து ஆட்சி செய்தான். பொ.ச. 1430 இல் இரச்செர்லா நாயக்கர்கள் பாமினி சுல்தானகத்திடம் தங்களின் கட்டுப்பாட்டை இழந்தனர். ஆனாலும் பொ.ச. 1475 வரை தேவரகொண்டாவை ஆட்சியை தக்கவைத்துக் கொண்டிருந்தனர். இறுதியாக இரச்செர்லா இராச்சியம் முடிவுக்கு வந்து, அவர்கள் விஜயநகரப் பேரரசிடம் சேர்ந்தனர்.